MiFIR-asetuksen 35 artiklassa täsmennetään, että keskusvastapuolen on myönnettävä kauppapaikoille pääsy liiketoimien määrittämiseen syrjimättömästi ja avoimesti riippumatta siitä, missä kauppapaikassa liiketoimi toteutetaan. Tässä yhteydessä avoimella ja syrjimättömällä pääsyllä on tarkoitus varmistaa, että kauppapaikalla on oikeus syrjimättömään kohteluun siltä osin kuin on kyse siitä, kuinka sopimuksia, joilla käydään kauppaa sen järjestelmässä, kohdellaan seuraavien seikkojen osalta: i) vakuutusvaatimukset ja taloudelliselta kannalta vastaavien sopimusten nettoutus sekä ii) samassa keskusvastapuolessa määritettävien sopimusten, joiden välillä on merkittävä korrelaatio, vakuuksien ristiinkäyttö. Tämän on tarkoitus tarjota kauppapaikoille mahdollisuus päättää, mikä keskusvastapuoli tai mitkä keskusvastapuolet voivat määrittää niiden järjestelmissä toteutetun kaupan.

Tässä Euroopan parlamentille ja neuvostolle osoitetussa kertomuksessa, jäljempänä ’kertomus’, esitetään arvio tarpeesta jättää pörssilistatut johdannaiset väliaikaisesti rahoitusvälineiden markkinoista annetun asetuksen (EU) N:o 600/2014, jäljempänä ’MiFIR-asetus’, 35 ja 36 artiklan soveltamisalan ulkopuolelle. MiFIR-asetuksen 52 artiklan 12 kohdan mukaan Euroopan komission on annettava Euroopan parlamentille ja neuvostolle kertomus, jossa arvioidaan tarvetta jättää pörssilistatut johdannaiset väliaikaisesti syrjimätöntä pääsyä keskusvastapuoliin ja kauppapaikkoihin koskevien MiFIR-asetuksen 35 ja 36 artiklan säännösten soveltamisalan ulkopuolelle enintään 30 kuukauden ajaksi 3. päivästä tammikuuta 2018.

Nämä edellytykset esitetään yksityiskohtaisesti kauppapaikkojen ja keskusvastapuolten määritysjärjestelmiin pääsyä koskevassa teknisessä sääntelystandardissa, joka kattaa lisäksi edellytykset, joilla pääsy myönnetään, ilmoitusmenettelyt ja muut vaatimukset. Teknisessä standardissa erityisesti täsmennetään erityyppiset riskit. Riskit perustuvat joko odotettuun liiketoimien volyymiin, operatiiviseen riskiin ja monimutkaisuuteen tai muihin huomattavia tarpeettomia riskejä luoviin seikkoihin (esim. uusi tuote, uhka keskusvastapuolen tai kauppapaikan taloudelliselle elinkelpoisuudelle, oikeudellinen riski tai yhteensopivuusongelma kaupankäyntiä ja määritystä koskevien sääntöjen välillä).

Lisäksi MiFIR-asetuksessa vahvistetaan erityiset säännökset, jotta voidaan ottaa riittävällä tavalla huomioon pörssilistattujen johdannaisten monimutkaisuus ja tästä johtuvat haasteet, joita avoin ja syrjimätön pääsy voi aiheuttaa. Pörssilistatut johdannaiset ovat erityisesti monimutkaisia johtuen niiden pitkistä maturiteeteista ja vipuvaikutuksista.

Pörssilistattujen johdannaisten ollessa kyseessä kauppapaikan tai keskusvastapuolen on annettava kirjallinen vastaus kuuden kuukauden kuluessa, kun muiden rahoitusvälineiden osalta määräaika on kolme kuukautta, ja mahdollistettava pääsy kolmen kuukauden kuluessa pääsyä koskeneeseen pyyntöön annetusta myönteisestä vastauksesta. Jos toimivaltainen viranomainen, kauppapaikka ja keskusvastapuoli evää pääsyn, sen on esitettävä päätökselleen täydet perustelut ja tiedotettava asiasta asianomaisille toimivaltaisille viranomaisille.

MiFIR-asetuksessa säädetään myös siirtymäkauden järjestelystä sellaisia kauppapaikkoja varten, jotka tarjoavat pörssilistatuilla johdannaisilla harjoitettavaa kaupankäyntiä alle kaupankäynnin 1 000 000 miljoonan euron vuotuisen nimellismäärän. Tällaiset kauppapaikat voivat olla soveltamatta avointa ja syrjimätöntä pääsyä koskevia säännöksiä 30 kuukauden ajan (ja jopa 60 kuukauden ajan tietyin edellytyksin) MiFIR-asetuksen soveltamisen alkamispäivästä.

Lopuksi voidaan todeta, että komissio voi MiFIR-asetuksen 52 artiklan 12 kohdan mukaan ja tämän kertomuksen päätelmien perusteella päättää jättää pörssilistatut johdannaiset MiFIR-asetuksen 35 ja 36 artiklan soveltamisalan ulkopuolelle enintään 30 kuukauden ajaksi arvopaperimarkkinaviranomaisen järjestelmäriskikomiteaa kuullen toteuttaman riskinarvioinnin pohjalta. MiFIR-asetuksen 54 artiklan 2 kohdassa säädetään lisäksi, että jos komissio katsoo, ettei pörssilistattuja johdannaisia ole tarpeen jättää MiFIR-asetuksen 35 ja 36 artiklan soveltamisalan ulkopuolelle, keskusvastapuoli tai kauppapaikka voi hakea toimivaltaiselta viranomaiseltaan lupaa soveltaa siirtymäjärjestelyä. Toimivaltainen viranomainen voi arvioida riskejä, joita avointa ja syrjimätöntä pääsyä koskevien säännösten soveltamisesta pörssilistattujen johdannaisten osalta aiheutuu asianomaisen keskusvastapuolen tai kauppapaikan moitteettomalle toiminnalle, ja se voi päättää, että asianomainen keskusvastapuoli tai kauppapaikka vapautetaan pääsyä koskevista velvollisuuksista siirtymäkauden ajaksi 3. heinäkuuta 2020 saakka.

4.PÖRSSILISTATTUJEN JOHDANNAISTEN MARKKINARAKENNE

Olisi pantava merkille, että arvopaperimarkkinaviranomaisen riskinarviointi julkaistiin huhtikuussa 2016 hyvin varhaisessa vaiheessa ennen kuin ryhdyttiin panemaan täytäntöön uusia sääntelyvaatimuksia, joiden tavoitteena on varmistaa, että i) likvideillä ja vakioiduilla johdannaisilla käytävä kauppa tapahtuu mahdollisimman paljolti kauppapaikoissa ja että ii) niin asianomaiset OTC-johdannaiset kuin pörssilistatut johdannaiset määritetään keskitetysti järjestelmäriskin pienentämiseksi.

Sekä järjestelmäriskikomitea että arvopaperimarkkinaviranomainen katsovat, että koska tietyt edellytykset täyttävien OTC-johdannaisten osalta otetaan MiFIR-asetuksen 28 artiklan mukaisesti käyttöön velvollisuus käydä kauppaa kauppapaikassa, odotetaan, että yhä useammilla johdannaisilla käydään kauppaa kauppapaikoissa, myös säännellyillä markkinoilla. Säännellyille markkinoille saatettuja johdannaisia pidetään sen vuoksi pörssilistattuina johdannaisina, ja sen vuoksi niihin sovelletaan velvollisuutta antaa pörssilistatut johdannaiset keskusvastapuolen määritettäviksi MiFIR-asetuksen 29 artiklan mukaisesti.

Arvopaperimarkkinaviranomaisen havaintojen mukaan Euroopan johdannaismarkkinoina ovat lähinnä OTC-markkinat. Pörssilistattujen johdannaisten maailmanlaajuiset markkinat olivat vuoden kesäkuun 2016 lopussa hieman yli 10 prosenttia johdannaisten maailmanmarkkinoista, jotka puolestaan ovat olleet laskusuunnassa vuodesta 2008 lähtien. Auki olevan nimellismäärän osalta pörssilistattujen johdannaisten markkinat koostuvat pääosin korkojohdannaisista, jotka jakautuvat 60-prosenttisesti optioihin ja 40-prosenttisesti futuureihin.

Arvopaperiviranomaisen riskinarvioinnissa myös korostetaan, että pörssilistattujen johdannaisten päivittäin määritetyn auki olevan nimellismäärän prosenttiosuus on koko ajan laskenut huomattavasti viime vuosien aikana, ja vähitellen on siirrytty pidemmän maturiteetin välineisiin.

Arvopaperimarkkinaviranomainen myös kuvaa Euroopan pörssilistattujen johdannaisten markkinoita hyvin keskittyneiksi niin kaupankäynnin ja määrityksen tasolla. Lisäksi markkinarakenne on vertikaalisesti integroitunut, ja dominoivat kaupankäynti- ja määritysrakenteet ovat samojen integroituneiden ryhmien osia. Vuonna 2014 keskusvastapuolella, joka oli suurin pörssilistatuilla johdannaisilla tehtyjen määritettyjen kauppojen lukumäärällä mitattuna, oli 58 prosentin markkinaosuus, ja kolmella suurimmalla oli yhteensä 90 prosentin markkinaosuus. Loput markkinaosuudet ovat pienemmillä toimijoilla.

Arvioituaan markkinarakennetta omaisuuslajien perusteella arvopaperimarkkinaviranomainen katsoi, että markkinat ovat vieläkin keskittyneemmät, sillä yhdessä pörssissä on yli 70 prosenttia pörssilistatuista osakejohdannaisista kaupankäynnin arvona laskettuna ja toisessa pörssissä on noin 80 prosenttia pörssilistatuista joukkolainajohdannaisista, samoin kaupankäynnin arvona laskettuna.

Pörssilistattujen hyödykejohdannaisten tilanne on hieman erilainen – lukuun ottamatta pörssilistattuja energiajohdannaisia – sillä pörssilistattujen hyödykejohdannaisten markkinoille on luonteenomaista huomattava erikoistuminen ja kauppapaikkojen ja keskusvastapuolten kesken on vain vähän päällekkäisyyttä.

OTC-markkinoilla on parhaillaan käynnissä EMIR-asetuksessa säädetyn määritysvelvollisuuden täytäntöönpano. Se on samaan aikaan jo tuonut ja tuo jatkossakin huomattavan osan johdannaissopimuksista, joilla käydään kauppaa OTC-markkinoilla, keskusvastapuolimäärityksen piiriin. Koska arvopaperiviranomainen on antanut EMIR-asetuksen mukaisia teknisiä sääntelystandardeja, Euroopan komissio on hyväksynyt delegoituja säädöksiä UR-, GBP-, JPY-, USD-, NOK-, PLN- ja SEK-määräisten koronvaihtosopimusten sekä indeksiin perustuvien euromääräisten luottoriskinvaihtosopimusten keskusvastapuolimäärityksestä, mikä tuo noin 70 prosenttia näiden luokkien OTC-johdannaismarkkinoista määrityksen piiriin. Olisi myös pantava merkille, että vaikka määritystarjonta on hyvin keskittynyttä, koronvaihtosopimusten määrityspalveluja tarjoaa kuusi eri keskusvastapuolta.

Komissio panee merkille, että i) pörssilistattujen johdannaisten markkinoilla korkojohdannaisten osuus on suurin, ii) MiFIR-asetuksen kaupankäyntivelvollisuus saattaa tuoda osan korkojohdannaisista pörssilistatun johdannaisen määritelmän piiriin, iii) EMIR-asetuksen määritysvelvollisuutta sovelletaan jo korkojohdannaisiin ja iv) markkinoiden keskittyneisyydestä huolimatta korkojohdannaisten markkinat jakautuvat kuuden eri keskusvastapuolen välille. Komissio yhtyy sen vuoksi arvopaperimarkkinaviranomaisen päätelmiin siitä, että korkojohdannaiset ovat merkityksellisin omaisuuslaji arvioitaessa, mitä vaikutuksia avointa ja syrjimätöntä pääsyä koskevien säännösten täytäntöönpanosta aiheutuu pörssilistattujen johdannaisten kannalta.

5.RISKINARVIOINTI AVOINTA JA SYRJIMÄTÖNTÄ PÄÄSYÄ KOSKEVISTA SÄÄNNÖKSISTÄ PÖRSSILISTATTUJEN JOHDANNAISTEN KANNALTA

Vaikka avointa pääsyä koskevia MiFIR-asetuksen säännöksiä ei vielä sovelleta, arvopaperimarkkinaviranomainen toteaa, että jotkin ETA-alueen keskusvastapuolista ja kauppapaikoista ovat jo ottaneet käyttöön ja menestyksekkäästi käyttäneet pääsyjärjestelyjä joko pörssilistattujen johdannaisten tai OTC-johdannaisten osalta. Arvopaperimarkkinaviranomainen katsoo, että markkinainfrastruktuurien EMIR-säännösten nojalla soveltamat pääsyjärjestelyt eivät ole tähän mennessä aiheuttaneet merkille pantavia järjestelmäriskejä. Näin on siitä huolimatta, että OTC-johdannaiset ovat yleensä vähemmän vakioituja ja monimutkaisempia kuin pörssilistatut johdannaiset.

Euroopan komissio katsoo kuitenkin arvopaperimarkkinaviranomaisen tavoin, että pörssilistattuja johdannaisia koskevat nykyiset järjestelyt voivat periaatteessa edelleen aiheuttaa riskejä, jotka voivat uhata markkinoiden sujuvaa ja moitteetonta toimintaa tai vaikuttaa kielteisesti järjestelmäriskiin.

Tästä näkökulmasta ja ottaen huomioon järjestelmäriskikomitean tekemän makrovakausriskin arvioinnin arvopaperimarkkinaviranomainen korostaa joitakin mahdollisia riskejä, joita saattaa aiheutua avointa ja syrjimätöntä pääsyä koskevien MiFIR-asetuksen säännösten täytäntöönpanosta pörssilistattujen johdannaisten osalta.

5.1 Avoimesta ja syrjimättömästä pääsystä aiheutuva riski keskusvastapuolen tasolla